CELEX: 32011D0004(01)
Language: et
Date: 2011-03-31 00:00:00
Title: 2011/227/EL: Euroopa Keskpanga otsus, 31. märts 2011 , ajutiste meetmete kohta seoses Iiri valitsuse poolt emiteeritud või tagatud turukõlblike võlainstrumentide kõlblikkusega (EKP/2011/4)

8.4.2011   
            
            
               ET
            
            
               Euroopa Liidu Teataja
            
            
               L 94/33
            
         EUROOPA KESKPANGA OTSUS,
   31. märts 2011,
   ajutiste meetmete kohta seoses Iiri valitsuse poolt emiteeritud või tagatud turukõlblike võlainstrumentide kõlblikkusega
   (EKP/2011/4)
   (2011/227/EL)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 12.1 ja artikli 34.1 teist taanet koosmõjus artikli 3.1 esimese taandega ja artikliga 18.2,
   ning arvestades järgmist:
   
               (1)
            
            
               EKPSi põhikirja artikli 18.1 kohaselt võivad Euroopa Keskpank (EKP) ja rahaühikuna eurot kasutavate liikmesriikide keskpangad teha krediiditehinguid krediidiasutustega ja muude turul osalejatega, kui laen on piisavalt tagatud. Tagatiskõlblikkuse kriteeriumid eurosüsteemi rahapoliitika operatsioonide jaoks on sätestatud 31. augusti 2000. aasta suunises EKP/2000/7 (eurosüsteemi rahapoliitika instrumentide ja menetluste kohta) (1) I lisas (edaspidi „ülddokumentatsioon”).
            
         
               (2)
            
            
               Ülddokumentatsiooni punkti 1.6 kohaselt võib EKP nõukogu eurosüsteemi rahapoliitika instrumente, tingimusi, kriteeriume ja menetlusi igal ajal muuta. Ülddokumentatsiooni punkti 6.3.1 kohaselt jätab eurosüsteem endale õiguse mis tahes asjakohaseks peetava teabe põhjal välja selgitada, kas emissioon, emitent, krediidisaaja või garant vastavad tema kõrgetele krediidistandarditele.
            
         
               (3)
            
            
               Finantsturgudel valitseb hetkel erandlik olukord, mis tuleneb Iiri valitsuse eelarveseisust ning euroala liikmesriikide ja Rahvusvahelise Valuutafondi poolt toetuse saanud kohanduskavaga seotud läbirääkimistest, ning Iiri valitsuse poolt emiteeritud väärtpaberite tavaline hindamine turu poolt on häiritud, mis mõjutab negatiivselt finantssüsteemi stabiilsust. See erandlik olukord tingib eurosüsteemi rahapoliitika raamistiku kiire ja ajutise kohandamise.
            
         
               (4)
            
            
               EKP nõukogu hindas asjaolu, et Iiri valitsus on heaks kiitnud majandusliku ja rahandusliku kohandamise kava, mille ta rääkis läbi Euroopa Komisjoniga, EKPga ja Rahvusvahelise Valuutafondiga; samuti seda, et Iiri valitsus on võtnud selge kohustuse see kava täies ulatuses ellu viia. EKP nõukogu on samuti hinnanud ja heakskiitnud kava senise rakendamise Iiri valitsuse poolt. EKP nõukogu hindas ka Iiri valitsuse poolt emiteeritud väärtpaberite mõju sellele kavale eurosüsteemi krediidiriski juhtimise seisukohast. EKP nõukogu peab seda kava kohaseks ning leiab, et krediidiriski juhtimise seisukohast säilitavad Iiri valitsuse poolt emiteeritud turukõlblikud võlainstrumendid kvaliteedistandardi, mis on piisav eurosüsteemi rahapoliitika operatsioonide jätkuvaks tagatiskõlblikkuseks, olenemata mis tahes sõltumatutest krediidihinnangutest. Need positiivsed hinnangud on praeguse erandliku ja ajutise peatamise aluseks, mille eesmärgiks on kaasa aidata finantseerimisasutuste usaldusväärsuse tõstmisele, millega kaasneb finantssüsteemi stabiilsuse tugevdamine tervikuna ja nende asutuste klientide kaitse. EKP peab siiski täpselt jälgima Iiri valitsuse kohustuste jätkuvat kindlat täitmist seoses nende meetmete aluseks oleva majandusliku ja rahandusliku kohandamise kava täieliku rakendamisega.
            
         
               (5)
            
            
               Käesolevat otsust kohaldatakse ajutiselt, kuni EKP nõukogu leiab, et finantssüsteemi stabiilsus võimaldab eurosüsteemi rahapoliitika operatsioonide raamistiku tavalist kohaldamist,
            
         ON VASTU VÕTNUD KÄESOLEVA OTSUSE:
   Artikkel 1
   Teatavate ülddokumentatsiooni sätete peatamine
   1.   Kooskõlas artiklitega 2 ja 3 peatatakse eurosüsteemi miinimumnõuded krediidikvaliteedi künnisele, mis on sätestatud eurosüsteemi krediidi hindamise raamistiku reeglites turukõlblikele varadele ülddokumentatsiooni punktis 6.3.2.
   2.   Mis tahes erinevuse korral käesoleva otsuse ja ülddokumentatsiooni vahel, kohaldatakse esimest.
   Artikkel 2
   Iiri valitsuse poolt emiteeritud turukõlblike võlainstrumentide jätkuv tagatiskõlblikkus
   Eurosüsteemi krediidikvaliteedi künnist ei kohaldata Iiri valitsuse poolt emiteeritud turukõlblikele võlainstrumentidele. Need varad on kõlblik tagatis eurosüsteemi rahapoliitika operatsioonideks, olenemata nende sõltumatust krediidireitingust.
   Artikkel 3
   Iiri valitsuse poolt tagatud turukõlblike võlainstrumentide jätkuv tagatiskõlblikkus
   Eurosüsteemi krediidikvaliteedi künnist ei kohaldata Iiris asutatud emitentide poolt emiteeritud ja Iiri valitsuse poolt täielikult tagatud turukõlblikele võlainstrumentidele. Iiri valitsuse poolt antud tagatis vastab jätkuvalt ülddokumentatsiooni punktides 6.3.2 ja 6.3.3 sätestatud nõuetele. Need varad on kõlblik tagatis eurosüsteemi rahapoliitika operatsioonideks, olenemata nende sõltumatust krediidireitingust.
   Artikkel 4
   Jõustumine
   Käesolev otsus jõustub 1. aprillil 2011.
   
      Frankfurt Maini ääres, 31. märts 2011
      
         
            EKP president
         
         Jean-Claude TRICHET
      
   
   
      (1)  EÜT L 310, 11.12.2000, lk 1.